Kutshoni Ukwethekelela Kuka Jinping weChina eZimbabwe
Abanye bathi lokhu kuzathuthukisa umnotho welizwe njalo yinto ejabulisayo ngoba kubonisa ukuba ele Zimbabwe lilizwe elilokuthula abanye besola besithi akuncedi lutho.
HARARE — Uhambo lokwethekelela eZimbabwe kukamongameli Xi Jinping, wakwele China kusasa luchazwe ngabanye njenge sibonelo sokuba usuthela izithelo umbono kahulumende wokusebenzelana lamazwe angempumalanga lanxa bekhona abathi alutsho lutho ngoba kungumlandu kahulumende ukuthuthukisa umnotho hatshi ukube lokhe ekhongozela kwabanye. Ubudlelwano beZimbabwe leleChina, busungulwe ngesikhathi abensundu belwela uzibuse bethola usizo lokulwisana labamhlophe. Buqine kakhulu ngemva kokuba eleZimbabwe livusane lamazwe angentshonalanga, esola uhlelo lokwabiwa kutsha komhlabathi ekhankasela ukuthi inhlanganiso yomanyano wamazwe womhlaba eye United Nations abekele eleZimbabwe izijeziso zenotho kodwa eleChina lele Russia, asebenzisa amandla abo wokuvhota kulenhlanganiso ukukuvimba. Lokhe esanda amankampani akweleChina eZimbabwe ephatheka kunhlangothi ezehlukeneyo okubalisa ezokwemba amatshe aligugu agoqela ama dayimani le chrome, kwezokulungiswa kwemvundiso yama fertiliser lakumankampani athenga utshinda. Ukuza kukamongameli Xi Jinping wakwele China khathesi yisehlakalo sesibili sokwethekelela kwenkokheli yeleChina elizweni ngemva kukamongameli Jan Zemin ngomnyaka ka 1996. Uphathintambo wogatsha lwabalwa impi yenkululeko umnumzana Chris Mutsvangwa, owake waba ngummeli weZimbabwe kwele China, uthi luzaphathisa kakhulu uhambo lolu, ukulungisisa isimo selizwe esesibhekwa ngendlela embi emehlweni womhlaba. Omunye wamaCommissioner enhlanganisweni ebona ngokuqhutshwa kokhetho, uDr Qhubani Moyo uthi yinto ejabulisayo ukuza komkhokheli weChina ngoba kubonisa ukuba leli lizwe lilokuthula. Yisibonelo njalo sokuba sekungelitshenjwa ngabakwamanye amazwe loluhambo lukamongameli wakwele China kuveza uMoyo. Bakhona abathi alutsho lutho kibo loluhambo ngoba lungasoke lwaguqula isimo abakiso kwezomnotho. Omunye wabalalombono onje ngumnumzana Ignatius Gomwe wase Domboshava. Kungumlandu kahulumende ukuba athuthukise umnotho hatshi ukuthembela kwamanye amazwe, ngoba lalolosizo abeza lalo lungesi lwamahala, kukhona abakuchathameleyo kuveza uGomwe. Umnumzana Mlondolozi Ndlovu, osanda kuphutsha izifundo zokuthapha indaba, uthi umnotho welizwe ungeke wathuthuka ngosuku olulodwa ngakhoke kumele uhulumende alungisise okuyikho okuvimba abakwamanye amazwe ukuzasungula amabhizimusi kuleli. Uvumelana lalabo abathi lesi sehlakalo yisibonelo sokuqiniseka kobudlelwano phakathi kwamazwe amabili. Ekwethekeleleni kwakhe eZimbabwe uJimpin okwensuku ezimbili ubikwa ezahlangana lomunye wakhe umongameli Robert Mugabe behlaziya indaba ezehlukeneyo, ezigoqela ezamabhizimusi, lokunye.